CELEX: 52021PC0174
Language: sl
Date: 2021-04-13
Title: Predlog SKLEP SVETA o stališču, ki se v imenu Evropske unije zastopa na desetem zasedanju Konference pogodbenic Stockholmske konvencije o obstojnih organskih onesnaževalih glede predloga za spremembo Priloge A

EVROPSKA KOMISIJA
            Bruselj, 13.4.2021
            COM(2021) 174 final
            2021/0093(NLE)
            Predlog
            SKLEP SVETA 
            o stališču, ki se v imenu Evropske unije zastopa na desetem zasedanju Konference pogodbenic Stockholmske konvencije o obstojnih organskih onesnaževalih glede predloga za spremembo Priloge A
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Stockholmska konvencija o obstojnih organskih onesnaževalih (v nadaljnjem besedilu: Konvencija) je začela veljati 17. maja 2004. Odobrena je bila s Sklepom Sveta z dne 14. oktobra 2004 o sklenitvi, v imenu Evropske skupnosti, Stockholmske konvencije o obstojnih organskih onesnaževalih (2006/507/ES)
                     1
                   in je za Evropsko skupnost začela veljati 14. februarja 2005. Cilj Konvencije je zaščititi zdravje ljudi in okolje pred obstojnimi organskimi onesnaževali. Konvencija zagotavlja na previdnostnem načelu temelječi okvir za odpravo proizvodnje, uporabe, uvoza in izvoza obstojnih organskih onesnaževal, varno ravnanje z njimi in njihovo odstranjevanje ter odpravo ali zmanjšanje izpustov nekaterih nenamerno nastalih obstojnih organskih onesnaževal.
               
               
                  Uredba (EU) 2019/1021 Evropskega parlamenta in Sveta
                     2
                   v okviru prava Unije izvaja obveznosti iz Konvencije in Protokola o obstojnih organskih onesnaževalih h Konvenciji iz leta 1979 o onesnaževanju zraka na velike razdalje preko meja (v nadaljnjem besedilu: Protokol), odobrenega s Sklepom Sveta 259/2004/ES
                     3
                  .
               
               
                  Konferenca pogodbenic, ustanovljena na podlagi 19. člena Konvencije, je upravljavski organ Stockholmske konvencije. Ta organ se običajno sestane vsaki dve leti, da spremlja izvajanje Konvencije. Poleg tega pregleduje kemikalije, ki mu jih v obravnavo predloži Odbor za pregled obstojnih organskih onesnaževal.
               
               
                  V skladu s 1. odstavkom 8. člena Konvencije je pogodbenica sekretariatu predložila predlog za uvrstitev perfluoroheksan sulfonske kisline (PFHxS), njenih soli in njej sorodnih spojin v Prilogo A h Konvenciji, ki ga je Odbor za pregled obstojnih organskih onesnaževal pregledal v skladu s 3. in 4. odstavkom 8. člena. Odbor za pregled obstojnih organskih onesnaževal je Konferenci pogodbenic priporočil uvrstitev perfluoroheksan sulfonske kisline (PFHxS), njenih soli in njej sorodnih spojin v Prilogo A brez posebnih izjem. Postopek za sprejetje sprememb prilog ureja 22. člen Konvencije.
               
               
                  V skladu s 23. členom Konvencije ima vsaka pogodbenica en glas. Organizacije za regionalno gospodarsko povezovanje, kot je EU, pa svojo pravico do glasovanja uveljavljajo s številom glasov, ki je enako številu njihovih držav članic, ki so pogodbenice Konvencije.
               
               
                  Konferenca pogodbenic bo na desetem rednem zasedanju preučila sprejetje sklepa o uvrstitvi perfluoroheksan sulfonske kisline (PFHxS), njenih soli in njej sorodnih spojin v Prilogo A (odprava), Prilogo B (omejitev) in/ali Prilogo C (nenamerno nastajanje) h Konvenciji.
               
               
                  Z uvrstitvijo v priloge A, B in/ali C bodo za kemikalije veljali ukrepi za odpravo ali omejitev njihove proizvodnje in uporabe, vključno z zmanjšanjem ali odpravo izpustov nenamerno nastalih obstojnih organskih onesnaževal.
               
               
                  Predvideni akt bo za pogodbenice zavezujoč v skladu s 4. odstavkom 22. člena Konvencije, ki določa naslednje: „Za predlaganje, sprejemanje in začetek veljavnosti sprememb k Prilogi A, B ali C veljajo enaki postopki kot za predlaganje, sprejemanje in začetek veljavnosti dodatnih prilog k tej konvenciji, razen da sprememba k Prilogi A, B ali C ne začne veljati za pogodbenico, ki je dala izjavo o spremembi k tem prilogam skladno s četrtim odstavkom 25. člena. V takem primeru začne sprememba za tako pogodbenico veljati devetdeseti dan po dnevu, ko je ta pogodbenica deponirala svojo listino o ratifikaciji, sprejetju, odobritvi spremembe ali pristopu k njej.“
               
               
                  Perfluoroheksan sulfonska kislina (PFHxS), njene soli in njej sorodne spojine se v Evropski uniji ne uporabljajo namerno, vendar so kemikalije lahko kot nečistoča prisotne v penah za gašenje požarov na osnovi fluora in v perfluorooktan sulfonski kislini (PFOS). Glede prisotnosti PFHxS v PFOS je treba opozoriti, da je PFOS uvrščen v Prilogo B k Stockholmski konvenciji in Prilogo I k Uredbi (EU) 2019/1021, po kateri je uporaba PFOS v Uniji prepovedana, pri čemer je edina preostala izjema uporaba kot snovi za preprečevanje rosenja na prevlekah iz trdega kroma do leta 2025. Navedena uporaba PFOS je že bila opuščena v skoraj vseh državah članicah.
               
               
                  Ta predlog se nanaša na sklep o stališču, ki se v imenu Unije zastopa na Konferenci pogodbenic Stockholmske konvencije v zvezi s predvidenim sprejetjem sklepa o spremembi Priloge A z vključitvijo perfluoroheksan sulfonske kisline (PFHxS), njenih soli in njej sorodnih spojin. Če se Konferenca pogodbenic Stockholmske konvencije odloči PFHxS uvrstiti v Prilogo A, bodo morale pogodbenice Konvencije sprejeti potrebne ukrepe za odpravo ali omejitev uporabe PFHxS na svojem ozemlju v skladu s svojimi obveznostmi iz Konvencije. Za izvajanje sklepa v Uniji bo Komisija predlagala delegirani akt o spremembi Priloge I k uredbi o obstojnih organskih onesnaževalih, da se vključijo perfluoroheksan sulfonska kislina (PFHxS), njene soli in njej sorodne spojine. Proizvodnja in uporaba teh snovi bosta v Uniji prepovedani.
               
            
            
               •Skladnost z veljavnimi predpisi s področja zadevne politike
            
            
               
                  Predlog je skladen z Uredbo (EU) 2019/1021, s katero se Stockholmska konvencija izvaja v Uniji, in dopolnjuje njeno izvajanje. Je popolnoma v skladu s ciljem varovanja zdravja ljudi in okolja pred obstojnimi organskimi onesnaževali.
               
            
            
               •Skladnost z drugimi politikami Unije
            
            
               
                  Predlog je skladen s splošnim pristopom iz Uredbe (ES) št. 1107/2009 in Uredbe (EU) št. 528/2012 glede snovi, ki so obstojne, bioakumulativne in strupene, saj obe določata merila, ki načeloma ne dovoljujejo dajanja v promet in uporabe aktivnih snovi, ki so obstojne, bioakumulativne in strupene. Da bi se zagotovila skladnost, je v dokumentu o skupnem razumevanju
                     4
                   preučeno razmerje med Stockholmsko konvencijo, Uredbo (EU) 2019/1021 in Uredbo (ES) št. 1907/2006 v zvezi z omejitvami in zahtevami glede dovoljenj.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               
                  Postopkovna pravna podlaga za predlagani sklep Sveta je člen 218(9) PDEU, ki je ustrezna podlaga za akt, ki opredeljuje stališče Evropske unije v zvezi z mednarodnim sporazumom, v tem primeru Stockholmsko konvencijo.
               
               
                  Materialna pravna podlaga je člen 192(1) PDEU, glede na to, da ukrepi, dogovorjeni v okviru Stockholmske konvencije, sledijo predvsem okoljskemu cilju (tj. odpravi obstojnih organskih onesnaževal).
               
               
                  Pravna podlaga predlaganega sklepa bi torej moral biti člen 192(1) PDEU v povezavi s členom 218(9) PDEU.
               
            
            
               •Subsidiarnost (za neizključno pristojnost) 
            
            
               
                  Obstojna organska onesnaževala so svetovni problem, Stockholmska konvencija pa se v Uniji izvaja z Uredbo (EU) 2019/1021. Ker je Unija pogodbenica Konvencije, je primerno, da Unija sodeluje pri odločanju na Konferenci pogodbenic.
               
            
            
               •Sorazmernost
            
            
               
                  Obstojna organska onesnaževala so svetovni problem in cilj Stockholmske konvencije je odprava proizvodnje in uporabe navedenih kemikalij. Odbor za pregled obstojnih organskih onesnaževal iz Konvencije je priporočil uvrstitev perfluoroheksan sulfonske kisline (PFHxS), njenih soli in njej sorodnih spojin v Prilogo A, saj je bilo ugotovljeno, da kemikalija izpolnjuje merila v skladu s Prilogo D h Konvenciji. Zato je sorazmerno, da se podpre uvrstitev navedene kemikalije v Prilogo A h Konvenciji, s čimer se zagotovi sprejetje ustreznih ukrepov na svetovni ravni.
               
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Posvetovanja z deležniki
            
            
               
                  O predlogu je potekala razprava z državami članicami in drugimi deležniki na 23. sestanku strokovne skupine Komisije, ki jo sestavljajo pristojni organi za Uredbo (EU) 2019/1021. Poleg tega so se med celotnim postopkom ocene kemikalije, ki jo je opravil Odbor za pregled obstojnih organskih onesnaževal iz Konvencije, izvedla obsežna posvetovanja z deležniki in njihove pripombe so bile obravnavane.
               
            
            
               •Ocena učinka
            
            
               
                  Ocena učinka ni bila izvedena, vendar sta bili v okviru dokumentacije REACH za omejitev perfluoroheksan sulfonske kisline (PFHxS), njenih soli in njej sorodnih spojin
                     5
                   opravljeni socialno-ekonomska ocena in analiza alternativ. ECHA v svojem mnenju ugotavlja, da bi morali biti socialno-ekonomski stroški predlagane omejitve omejeni ter da je stroga omejitev proizvodnje, dajanja v promet in uporabe PFHxS sorazmerna.
               
               
                  Odbor za pregled obstojnih organskih onesnaževal je sklenil, da je kemikalija obstojno organsko onesnaževalo, in priporočil uvrstitev brez posebne izjeme. To priporočilo temelji na oceni učinka morebitnih ukrepov za obvladovanje ob upoštevanju socialno-ekonomskih informacij. 
               
            
            
               •Primernost in poenostavitev ureditve
            
            
               
                  Predlog ne vpliva na komercialno dejavnost, saj se kemikalija ne uporablja v komercialne namene v Uniji, mikropodjetja niso izvzeta in posebna pravila za MSP niso določena. Predlog ne vpliva na sektorsko konkurenčnost EU ali na trgovino, saj se s kemikalijo med Unijo in tretjimi državami ne trguje.
               
            
            
               4.PRORAČUNSKE POSLEDICE
            
            
               
                  Predlog nima proračunskih posledic.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Načrt za izvedbo, spremljanje, ocenjevanje in poročanje se ne štejejo za potrebne.
               
            
         
         
            
               •Natančnejša pojasnitev posameznih določb predloga
            
            
               
                  S predlogom se Komisiji podeljuje pooblastilo, da na Konferenci pogodbenic Stockholmske konvencije v imenu Evropske unije podpre uvrstitev perfluoroheksan sulfonske kisline (PFHxS), njenih soli in njej sorodnih spojin v Prilogo A brez posebnih izjem.
               
            
            
               2021/0093 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa na desetem zasedanju Konference pogodbenic Stockholmske konvencije o obstojnih organskih onesnaževalih glede predloga za spremembo Priloge A
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Stockholmska konvencija o obstojnih organskih onesnaževalih (v nadaljnjem besedilu: Konvencija) je začela veljati 17. maja 2004, v imenu Unije pa je bila sklenjena s Sklepom Sveta 2006/507/ES
                  6
               .
            
            
               (2)Stockholmska konvencija se v Uniji izvaja z Uredbo (EU) 2019/1021 Evropskega parlamenta in Sveta
                  7
               .
            
            
               (3)V skladu z 8. členom Konvencije se Konferenca pogodbenic odloči, ali se kemikalija uvrsti v priloge A, B in/ali C ter ali se opredelijo s tem povezani ukrepi za nadzor.
            
            
               (4)Na desetem zasedanju Konference pogodbenic Stockholmske konvencije naj bi se po pričakovanjih sprejel sklep o uvrstitvi nadaljnjih kemikalij v Prilogo A.
            
            
               (5)Primerno je določiti stališče, ki se v imenu Unije zastopa na Konferenci pogodbenic, saj bo sklep za Unijo zavezujoč.
            
            
               (6)Zaradi varovanja zdravja ljudi in okolja pred nadaljnjimi izpusti perfluoroheksan sulfonske kisline (PFHxS), njenih soli in njej sorodnih spojin je treba zmanjšati ali odpraviti proizvodnjo in uporabo navedenih kemikalij na svetovni ravni ter podpreti njihovo uvrstitev v Konvencijo –
            
            
               SPREJEL NASLEDNJI SKLEP: 
            
            
               Člen 1
            
            
               Stališče, ki se v imenu Unije zastopa na desetem zasedanju Konference pogodbenic Stockholmske konvencije, je, da se v skladu z zadevnimi priporočili Odbora za pregled obstojnih organskih onesnaževal podpre uvrstitev perfluoroheksan sulfonske kisline (PFHxS), njenih soli in njej sorodnih spojin v Prilogo A h Konvenciji brez posebnih izjem.
            
            
               Predstavniki Unije se lahko glede na razvoj dogodkov na desetem zasedanju Konference pogodbenic Stockholmske konvencije v posvetovanju z državami članicami in na podlagi usklajevanja na kraju samem dogovorijo o izpopolnitvi tega stališča brez nadaljnjega sklepa Sveta.
            
         
         
            
               Člen 2
            
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Sklep Sveta (2006/507/ES) z dne 14. oktobra 2004 o sklenitvi, v imenu Evropske skupnosti, Stockholmske konvencije o obstojnih organskih onesnaževalih (UL L 209, 31.7.2006, str. 1).
               
               
                  
                     (2)
                  
                        Uredba (EU) 2019/1021 Evropskega parlamenta in Sveta z dne 20. junija 2019 o obstojnih organskih onesnaževalih (UL L 169, 25.6.2019, str. 45).
               
               
                  
                     (3)
                  
                        Sklep Sveta (2004/259/ES) z dne 19. februarja 2004 o sklenitvi Protokola o obstojnih organskih onesnaževalih h Konvenciji iz leta 1979 o onesnaževanju zraka na velike razdalje preko meja v imenu Evropske skupnosti (UL L 81, 19.3.2004, str. 35).
               
               
                  
                     (4)
                  
                        
                  https://ec.europa.eu/growth/sectors/chemicals/reach/special-cases_sl
                  . 
               
               
                  
                     (5)
                  
                        https://echa.europa.eu/sl/registry-of-restriction-intentions/-/dislist/details/0b0236e1827f87da.
               
               
                  
                     (6)
                  
                        Sklep Sveta (2006/507/ES) z dne 14. oktobra 2004 o sklenitvi, v imenu Evropske skupnosti, Stockholmske konvencije o obstojnih organskih onesnaževalih (UL L 209, 31.7.2006, str. 1).
               
               
                  
                     (7)
                  
                        Uredba (EU) 2019/1021 Evropskega parlamenta in Sveta z dne 20. junija 2019 o obstojnih organskih onesnaževalih (UL L 169, 25.6.2019, str. 45).